འདི་ལྟ་བུ་གདོད་མའི་མི་རྣམས་ཀྱིས་མི་མིང་དེ་རང་ལུས་དང་བྲལ་ཐབས་མེད་པའི་ཁར་སོ་སོའི་བླ་སྲོག་དང་ཐད་ཀར་འབྲེལ་བ་དང་།ཡང་ན་དེ་དུས་ཀྱི་མིས་དེ་མིང་རྟགས་ཙམ་ལས་དོན་དངོས་སུ་སྙིང་པོ་མེད་པའི་ངོས་འཛིན་པའམ།གང་ལྟར་མིའི་མིང་མཚན་དེ་ཐོག་མ་ཉིད་ནས་གནད་འགག་ཆུང་ངུའི་བྱ་དངོས་ཤིག་མ་ཡིན་པར་དུས་ནམ་ཡང་མིང་དེའི་གདགས་གཞི་དང་གདགས་གཞི་དེ་ལས་ཐོན་པའི་བཟང་ངན་གྱི་བྱ་བ་མཐའ་དག་དབར་རྒྱུ་འབྲས་ལྟ་བུའི་འབྲེལ་བ་རིམ་ཅན་ཞིག་རྩ་བའི་ཆ་ནས་གྲུབ་ཟིན་པ་རེད།དོན་དེ་གླིང་སྒྲུང་ནང་ཆེས་མངོན་པར་གསལ་བ་ཡིན་ཏེ།སྒྲུང་གཏམ་གྱི་ཐོག་མཐའ་བར་གསུམ་དུ་གནམ་གྱི་སྐར་མ་ས་ལ་འཕོས་པ་ལྟར་གྱི་མི་མིང་ཕོན་ཆེན་ཚོགས་པ་དེ་དག་ཚང་མ་ནི་ཡང་ན་མིའི་རང་འདོད་ལས་རྒྱལ་བའི་འདོད་རྒྱལ་དང་།ཡང་ན་འདྲ་བ་དང་འབྲེལ་བ་རྒྱུ་མཚན་དུ་བྱས་པའི་རྗེས་གྲུབ་ཀྱི་མིང་ཤ་སྟག་ཡིན་པའི་ཁར་གདགས་གཞི་གང་དེ་ལས་ལ་ཞུགས་པའི་བཟང་ངན་འབྲས་བུ་ཡང་རང་དང་ལུས་གྲིབ་བཞིན་དུ་འགྲོགས་པ་ནི་དཔེར་ན།ཁྲོ་ཐུང་ཕྱི་ནང་བྱ་བྱེད་ཚ་བས་ཌ་རུ་མགོ་ཞེས་མཚན་ངན་ཚེ་གང་དུ་སྨོས་པ་དེ་བཞིན་ཡིན།གཞན་ཡང་རི་ཆུ་རྩྭ་ཤིང་ཡོད་དོ་ཅོག་རླུང་གི་སྒྲ་བཞིན་དོན་མེད་པ་ཡེ་ནས་མེད་ཀྱང་འདིར་ཁོ་བོས་གླེང་གཞིའི་ཁྱབ་ཁོངས་གནད་དུ་བསྡུས་ནས་གེ་སར་ཞིབ་འཇུག་བྱེད་ཕྱོགས་ཀྱི་རྩོད་གཞི་ཆེ་བའི་གནད་དོན་ཏེ་ཇོ་རུ་དང་གེ་སར་ཞེས་པའི་མཚན་དོན་འདིར་གཙོ་བོ་སྒྲུང་གཏམ་གྱི་བརྗོད་པ་དང་།སྒོས་སུ་བོད་འབྲོག་ཁུལ་གྱི་མི་མིང་འདོགས་སྟངས་ཀྱི་ཁྱད་ཆོས་ཟུང་འབྲེལ་གྱི་དཔྱད་ཐབས་འཛིན་ནས་རང་གི་ལྟ་བ་ཞིག་ཀྱང་འཆད་པར་འདོད།